Slegs 'mooi' woonstelmaat gesoek - Maroela Media
"Ons het 'n aparte woonstel te huur in ons huis in Woodstock met sy eie badkamer. Die kamer lyk soos die aangehegte foto en is vol potensiaal," lui die advertensie. Die verhuurders dui aan hulle is spesifiek op soek na 'n jong dame in haar vroeë 20s wat nog studeer of reeds werk.
Die kwalifiserende eienskappe vir die huurder laat dié advertensie egter uitstaan. Volgens die advertensie moet die voornemende huurder nie enigiets in die kunste, musiek of ontwerpveld studeer nie. Iemand wat haarself as 'n masseuse kwalifiseer of grimeerkuns studeer word toegelaat. Die kandidaat moet ook 'n "goeie waterpyp" aanmekaar kan slaan, nie 'n kat hê nie, en ten minste 'n 8 op die voorkomsskaal meet. "Jy kan 'n 6 wees indien jy 8-vriende het," lui die advertensie verder. Daar is 'n bonus ingesluit vir voornemende huurders wat nader aan 'n 10 op die voorkomsskaal meet. "Die huur is R4 000, maar R100 afslag word toegestaan vir elke punt wat jy verder van 'n 5 af is en nader aan 'n 10 is (afhanklik van die woonstelmaats se diskresie)," verduidelik die advertensie verder.
Die persoon moet hou van dans, bier en 'n briljante van hê. Die voornemende huurder mag glo ook nie van die rolprent/boek Twilight of 50 Shades of Grey hou nie.
Daar is nie veel inligting beskikbaar oor die verhuurders nie, buiten dat hulle 'n "gemaklike groep ouens is wat hou van pret, goeie rolprente, braai en 'n lekker tyd".